**NACIONALINĖ ŠVIETIMO AGENTŪRA**

VILNIAUS SIMONO STANEVIČIAUS PROGIMNAZIJOS VEIKLOS

TEMINIO IŠORINIO VERTINIMO ATASKAITA

2021-11-12 Nr. A-14

Vilnius

**ĮVADAS**

**Vizito laikas** – 2021 m. spalio 18–22 dienos.

**Išorinio vertinimo tikslas** – išryškinti mokyklos veiklos kryptingumą organizuojant įtraukųjį ugdymą.

Išorinis vertinimas vykdomas vadovaujantis Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2007 m. balandžio 2 d. įsakymu Nr. ISAK-587 „Dėl Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“, ir Lietuvos Respublikos švietimo, mokslo ir sporto ministro 2021 m. liepos 9 d. įsakymu Nr. 1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“ patvirtinta tema, pateiktais klausimais ir vertinimo rodikliais.

Išorės vertintojai stebėjo 68 Vilniaus Simono Stanevičiaus progimnazijos (toliau – progimnazija, mokykla) ugdomąsias veiklas – 65 pamokas, 2 neformaliojo švietimo ir 1 priešmokyklinio ugdymo grupės užsiėmimus. Išorinio teminio vertinimo metu gilintasi į mokinių, mokytojų veiklą pamokose, progimnazijos vadovų ir švietimo pagalbos specialistų darbą. Vizito metu išorės vertintojai kalbėjosi su progimnazijos darbuotojais, savivaldos institucijų atstovais, mokiniais, mokinių tėvais, analizavo kai kuriuos progimnazijos veiklos, mokinių pasiekimų ir pažangos fiksavimo dokumentus, Nacionalinės švietimo agentūros (toliau – NŠA), Vilniaus miesto savivaldybės administracijos Bendrojo ugdymo skyriaus pateiktą informaciją, Vilniaus Simono Stanevičiaus progimnazijosmokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo (toliau – NŠA tyrimas) statistinės ataskaitos duomenis. Remiantis minėtais duomenimis ir surinkta informacija, buvo suformuluoti ir progimnazijai paskelbti įtraukiojo ugdymo įgyvendinimo kryptingumo mokyklose veiksniai, turintys įtakos visų mokinių aktyviam dalyvavimui ugdymo procese ir pasiekimams.

1. **MOKYKLOS KONTEKSTAS**

Progimnazija yra įsikūrusi Vilniaus miesto Fabijoniškių mikrorajone. Tai viena iš pirmųjų šio rajono vidurinių mokyklų, pradėjusi veikti 1989 m. Mokykloje vyko kryptingas meninis ugdymas, suformuotos muzikos, teatro klasės, suteiktas Simono Stanevičiaus vardas. Siekiant Fabijoniškių mikrorajone optimizuoti mokyklų tinklą, 1996 metais buvo reorganizuota į progimnaziją.

 Mokykla įsikūrusi mikrorajono pradžioje, todėl mokyklos teritorija ribojasi su įvairių tipų mokyklomis: Šeškinės ir „Šviesos“ pradinėmis, Žygimanto Augusto pagrindine, Radvilų gimnazija, Fabijoniškių ir Abraomo Kulviečio klasikine ilgosiomis gimnazijomis. Šios Fabijoniškių dalies gyventojai renkasi ir Pašilaičių mikrorajono mokyklas: Žemynos ir Gabijos progimnazijas, Žemynos gimnaziją. Taigi Vilniaus Simono Stanevičiaus progimnazijai yra iššūkis pritraukti mikrorajono gyventojus. 2019–2021 metais didėjantis mokinių ir klasių komplektų skaičius (per metus padidėjo nuo 737 iki 780 mokinių) rodo, kad progimnazija tenkina Fabijoniškių bendruomenės poreikius. Bendruomenės pasirinkta novatoriško ugdymo kryptis ateityje progimnazijai turėtų duoti pridėtinę vertę siekiant gerų, priimtinų ugdymo rezultatų.

Kaip teigiama savininko parengtoje pirminėje informacijoje „Klausimai savivaldybei dėl Vilniaus Simono Stanevičiaus progimnazijos teminio išorinio vertinimo“, Vilniaus Simono Stanevičiaus progimnazijos laikinai einančios direktoriaus pareigas Daivos Briedienės 2020 metų veikla buvo įvertinta labai gerai, ji įvykdė visas iškeltas metines užduotis. Teigiama, kad direktorė labai iniciatyvi, darniai buria bendruomenę, imasi iniciatyvos įvairiose novatoriškose veiklose ir projektuose, sklandžiai bendrauja su kolektyvu ir mokyklos bendruomene, kuria pagarba ir pasitikėjimu grįstus santykius. Savininko atstovai organizuoja ne tik metinių užduočių, bet ir jų tarpinius vertinimus prieš naujus mokslo metus.

Dauguma mokyklos vadovės 2021 m. veiklos užduočių susijusios su įtraukiojo ugdymo organizavimu: kiekvieno mokinio individualia pažanga, jos stebėjimu ir reikiamos pagalbos teikimu; socialinių, emocinių kompetencijų ugdymu kuriant saugią mokymosi aplinką; progimnazijos bendruomenės santykių stiprinimu plėtojant partnerystės strategiją. Numatyti vertinimo kriterijai siejami su progimnazijos veikla, numatomas rodiklių matavimas. Direktorei keliamos užduotys iš dalies dera su teminio vertinimo metu išskirtomis tobulintinomis veiklomis.

1. **ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE**

**Stiprieji mokyklos veiklos aspektai**

1. Mokyklos pasirinkta novatoriško ugdymo kryptis priimtina daugumai bendruomenės narių (1.1. Veiklos kryptingumas) – 3 lygis.
2. Progimnazijos vadovai telkia mokyklos bendruomenę įtraukiojo ugdymo pokyčiams, palaiko pedagogų profesinį tobulėjimą (1.2. Įsipareigojimas susitarimams) – 3 lygis.
3. Vykdant mokyklos valdymą, atstovaujami visų mokyklos bendruomenės narių interesai, pripažįstama požiūrių ir nuomonių įvairovė, gerbiama kiekvieno nuomonė (1.3. Skaidrumas ir atvirumas) – 3 lygis.
4. Progimnazija labai aktyviai dalyvauja veiklose su įvairiais socialiniais partneriais, į projektines veiklas įtraukiami skirtingų gebėjimų ir poreikių mokiniai, mokinių bendruomenės (1.4. Atvirumas) – 4 lygis.
5. Pagarbūs mokytojų ir mokinių, mokinių tarpusavio santykiai, kuriant ir palaikant įtraukios kultūros nuostatas (2.2. Įtraukios kultūros kūrimas) – 3 lygis.

**Tobulintini mokyklos veiklos aspektai**

1. Ugdymo tikslas pamokose dažnai nepamatuojamas ir menkai siejamas su įtraukiančiu aktualiu kontekstu, kiekvieno mokinio siekiamu asmeniniu rezultatu (2.1. Ugdymo tikslai) – 2 lygis.
2. Švietimo pagalbos specialistai ir mokytojų padėjėjai nepakankamai bendradarbiauja su mokytojais planuodami ir įgyvendindami ugdymo procesą, parinkdami kiekvienam mokiniui veiksmingiausius mokymosi būdus (2.1. Švietimo pagalbos specialistų ir mokytojų padėjėjų vaidmenys) – 2 lygis.
3. Pasiekimų vertinimas daugumoje pamokų neskatina mokinių pasitikėjimo savo galiomis, nenumato tobulėjimo kryptingumo (2.2. Pasiekimų vertinimas mokinių įvairovėje) – 2 lygis.
4. **ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Progimnazija įsivertinimą vykdo remdamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (patvirtinta Lietuvos Respublikos švietimo ir mokslo ministro 2016 m. kovo 29 d. įsakymu Nr. V‒267). 2019 m. progimnazija patvirtino Vilniaus Simono Stanevičius progimnazijos veiklos kokybės įsivertinimo modelį, kuriame aprašyti vertinimo etapai, būdai ir principai, atsakomybės ir atskaitomybė. Tačiau rengdama strateginį planą 2020‒2024 m., progimnazijos bendruomenė įvardijo SSGG analizės silpnybę ‒ „Tobulinti Progimnazijos veiklos įsivertinimą, atskaitomybę“.

Progimnazijos veiklos įsivertinimo grupei vadovauja direktoriaus pavaduotoja ugdymui, procesą koordinuoja direktoriaus įsakymu patvirtinta darbo grupė, kurios sudėtis kinta. Pokalbio su įsivertinimo grupės nariais metu buvo nelengva išsiaiškinti, koks įsivertinimo proceso poveikis mokyklos veiklos kokybės kaitai, įtraukiojo ugdymo sprendimams,nes pokalbyje dalyvavę nariai kalbėjo apie užgriuvusią ekstremalią padėtį, kad grupėje dirba neseniai, todėl neturi pakankamai patirties ir negali daryti tokių įžvalgų.

Vertintojams pateiktoje Mokyklos veiklos įsivertinimo rezultatų ir veiklos tobulinimo informacijoje pateikti gana išsamūs duomenys apie per pastaruosius dvejus metus darytą pažangą ir pasiektus veiklos kokybės rezultatus. Reikėtų pastebėti, kad įsivertinimo komanda įvairiais duomenų rinkimo metodais (IQES-online, apklausomis, NMPP ataskaitų, individualių mokinių pasiekimų ir pažangos stebėjimo, dokumentų analize ir kt.) surinktus duomenis analizuoja, teikia konkrečias įžvalgas.

Išorinio vertinimo komanda konstatuoja, kad įsivertinimo procesas progimnazijoje būtų produktyvesnis, jeigu visa bendruomenė įsijungtų į progimnazijos stipriųjų ir tobulintinų sričių nustatymą, kryptingesnį išvadų ir rekomendacijų panaudojimą, realių pokyčių inicijavimą (aktyvų visų mokinių dalyvavimą, ugdymosi pasiekimų gerinimą, veiksmingo pagalbos mokiniui modelio kūrimą, tikėjimo mokinio galiomis stiprinimą). Prie to prisidėtų aktyvus kiekvieno bendruomenės nario (mokytojo, mokinio ir tėvelio) įsitraukimas į progimnazijos tobulinimo veiklas bei viešas šio proceso pristatymas visoms suinteresuotoms grupėms susirinkimų metu, progimnazijos interneto svetainėje.

1. **VERTINAMŲ VEIKLOS SRIČIŲ VERTINIMAS**
2. **Vertinimo sritis: LYDERYSTĖ IR VADYBA**

**Vertinimo lygis – 3.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 1.1. Perspektyva ir bendruomenės susitarimai, 3 lygis  | Kurdama 2020‒2024 metų strateginį planą ir bendradarbiaudama su dauguma bendruomenės narių, progimnazija susitarė dėl bendros vizijos ir strateginės savo įstaigos krypties:* Siekiant, kad įtraukiojo ugdymo idėjos būtų įtvirtintos pagrindiniuose mokyklos dokumentuose, progimnazijos sukurta ir fiksuota strateginiame plane vizija papildyta nauja formuluote –„Mokykla, kurioje kiekvienas bendruomenės narys, priklausomai nuo savo gebėjimų, polinkių, interesų, galėtų sėkmingai mokytis, veikti, kurti“.
* Iš pokalbių su bendruomenės nariais galima teigti, kad strateginis ir kiti veiklą reglamentuojantys planai dažniausiai rengiami atsižvelgiant į mokytojų, mokinių, tėvų pasiūlymus bei patarimus. Taip pat yra teigiama, kad sustiprėjo mokyklos darbuotojų bendradarbiavimas siekiant kiekvieno mokinio sėkmės.
* Progimnazijos bendruomenė susitarė dėl pasirinktos ugdymo krypties – novatoriško verslumo ugdymo programos (NVUP) bei užsibrėžto strateginio tikslo – stiprinti progimnazijos narių tapatumą ir atsakomybę dėl veiklos kokybės įgyvendinimo, plėtojimo, gilinimo. Tai vienas iš stipriųjų mokyklos veiklos aspektų.
* Iš pokalbio su vieno SUP turinčio mokinio tėvais galima teigti, kad labai svarbu išnaudoti visas galimybes įtraukiant įvairių gebėjimų vaikus į visas formalias ir neformalias mokyklos veiklas. Jie pritarė, kad taikant NVUP elementus galima tapti išskirtine iš kitų mokyklų ir išauginti socialinio verslumo dvasia orientuotą kartą.

Dalis mokyklos veiklos tobulinimo sprendimų (ką būtų galima atlikti geriau ar patobulinti) priimami vadovaujantis naujausiais tyrimais ir bendromis diskusijomis:* Dauguma mokyklos veiklos dokumentų parengti atsižvelgiant į švietimo stebėsenos, mokinių pasiekimų ir pažangos vertinimo ugdymo procese duomenis ir informaciją, NMPP, nacionalinių ir tarptautinių mokinių pasiekimų tyrimus, mokyklos veiklos įsivertinimo rezultatus.
* Kasmet vykstantis veiklos kokybės įsivertinimas padeda mokyklai parengti mokyklos tobulinimo planus, tačiau pasirinktos priemonės ne visada duoda norimą rezultatą, nes 2015 m. Nacionalinės mokyklų vertinimo agentūros išorės vertinimo metu dauguma išskirtų tobulintinų veiklos aspektų įvardyti kaip tobulintini ir šio išorės vertinimo metu.
* Dalis mokyklos bendruomenės narių atsakingai dalyvauja įgyvendinant išsikeltus mokyklos tikslus ir uždavinius. Numatytas strateginio veiklos plano įgyvendinimo įsivertinimas pagal numatytus rodiklius. Mokytojai savo darbą, veiklas įsivertina metiniame pokalbyje su progimnazijos vadovais, kuriame fiksuojamos kiekvieno atliktos veiklos tik dalinai siejamos su konkrečiomis strateginio ir metinio veiklos plano priemonėmis.

Progimnazijos veiklai užtikrinti didelę reikšmę turi optimalus žmogiškųjų ir materialiųjų resursų paskirstymas: * Progimnazijoje dirba 4 ekspertai, 13 metodininkų, 34 vyresnieji mokytojai, du mokslų daktarai. Suburta visa pagalbos vaikui specialistų grupė: logopedas, specialusis pedagogas, socialinis pedagogas, psichologas, psichologo asistentas, visuomenės sveikatos priežiūros specialistas.
* Progimnazija maksimaliai ir tikslingai panaudoja skirtas lėšas ugdymo procesui organizuoti, strateginiams tikslams įgyvendinti. Progimnazijos turimų lėšų pakanka vadovėliams ir kitoms modernioms mokymo(si) priemonėms įsigyti.
* Mokyklos pastatas atnaujinamas ES struktūrinių fondų lėšomis. Sudaryta Strateginiam planui įgyvendinti sudaryta įstaigos edukacinių erdvių plėtros grupė. Mokykla savo lėšas tikslingai investuoja atnaujindama ugdymo aplinkas: papildomai įrengti 3 dalykiniai kabinetai, 3 „Samsung“ planšetinių kompiuterių klasės ir kt.
* Įrengtas laikinas įėjimas neįgaliesiems į mokyklą (įėjimas „E“). Vyksta poilsio ir kūrybinių erdvių, kurios bus naudojamos SUP vaikams ugdyti, įrengimo darbai.
* Kabinetai aprūpinti būtinomis mokymo priemonėmis. Praplėsta IKT bazė: įrengta 26 kompiuterių klasė įvairių dalykų pratyboms, įsigyta 1 interaktyvi lenta, dvi nešiojamosios garso kolonėlės.
* Apibendrinus vertintojų stebėtų pamokų protokolų duomenis, paaiškėjo, kad „Ugdymosi aplinkos“ vertinimo vidurkis yra 2,85. Dažniausias vertinimas (moda) – 3 (žr. 1 lentelę).
* Optimalus išteklių panaudojimas pamokoje, kaip stiprusis pamokos aspektas, paminėtas 29 pamokose (44,6 proc.), kaip tobulintinas – 8 pamokose (23,3 proc.).
* Tinkamas tikslui pasiekti ugdymo priemonių naudojimas stebėtas lietuvių k. 1d kl., anglų k. 4d kl., muzikos 4c kl., gamtos ir žmogaus 5e kl., fizinio ugdymo 6b/c kl., kai buvo sudarytos puikios sąlygos mokytis skirtingų gebėjimų ir poreikių mokiniams.
* Apibendrinimas. Mokyklos vizija yra reali mokyklos veiklos perspektyva, priimtina daugumai progimnazijos bendruomenės narių. Išanalizavus strateginius dokumentus ir po pokalbių su bendruomenės nariais galima teigti, kad progimnazija 2024 metais bus pasiruošusi įgyvendinti Novatoriško verslumo ugdymo programos elementus. Mokykla, besiruošdama tikslingiau įgyvendinti įtraukiojo ugdymo nuostatas, numačiusi sieti bendrojo ir specialiojo ugdymo sistemas; ugdyti mokinį, orientuotą ne tik į akademinius pasiekimus, bet ir į bendrąsias kompetencijas; pritaikyti ir veiksmingai įgyvendinti ugdymo programas; diferencijuoti ugdymą; vertinti ir fiksuoti individualią vaikų pažangą bei teikiamos pagalbos veiksmingumą; kurti paramos mokiniui sistemą, tobulinti mokytojų ir specialistų kompetencijas, stiprinti bendruomenę; gerinti tarpinstitucinį bendradarbiavimą ir tikslingai panaudoti išteklius.
 |
| 1.2. Lyderystė, 3 lygis | Progimnazijos vadovai telkia mokyklos bendruomenę įtraukiojo ugdymo pokyčiams, palaiko pedagogų profesinį tobulėjimą:* Mokyklos ugdymo plane numatyta ugdyti kompetencijas kiekvieno mokinio pažangai stebėti, analizuoti ir pokyčiui nustatyti; skatinti tikslingą progimnazijos mokytojų, pedagogų, specialistų ir vadovų kvalifikacijos tobulinimą bei lyderystę siekiant aukštesnių mokinių ugdymo ir ugdymosi rezultatų.
* Skatindama mokytojų lyderystę bei siekdama aukštesnių mokinių ugdymo ir ugdymosi rezultatų, progimnazija dalyvauja projektuose: nacionaliniame „Renkuosi mokyti – mokyklų kaitai“ (2 administracijos vadovai, 5 mokytojai), NŠA vykdomame ES projekte „Tęsk“ (1 mokytojas), „Kūrybingumo ambasadorių“ nuotoliniame kurse (1 mokytojas), švietimo lyderystės projekte „Vilniaus ugdymo įstaigų vadovų rengimas ir vadybinių kompetencijų stiprinimas“ (1 vadovas), Vilniaus m. projekte „Tyrinėjame Vilnių“ (13 mokytojų, 1 pagalbos vaikui specialistas, 29 mokiniai).
* Teiginiui „Mūsų mokykloje vadovai pagarbiai elgiasi su visais mokiniais“ atsakymui „Tikrai taip“ pritaria 81,5 proc. apklausoje dalyvavusių mokytojų ir 18,5 proc. mokytojų pasirinko – „Lyg ir taip“. Mokslininkai įvardijo tai kaip santykinai stipriausią mokyklos aspektą įtraukiojo ugdymo požiūriu (NŠA tyrimas).
* Teiginiui „Mokyklos vadovai man yra autoritetas“ atsakymui „Tikrai taip“ pritaria 37,6 proc. apklausoje dalyvavusių mokinių, 39,8 proc. mokinių pasirinko „Lyg ir taip“. Teiginiui „Mūsų mokykloje vadovai pagarbiai elgiasi su visais mokytojais ir kitais darbuotojais“ visiškai pritaria 51,7 proc. mokytojų, daugiau pritaria nei nepritaria 41,4 proc. mokytojų (NŠA tyrimas);
* Spręsdami mokinių mokymosi krūvio optimizavimo klausimus, direktoriaus pavaduotojai ugdymui pagal kuruojamas sritis organizuoja mokytojų, dirbančių vienoje klasėje, bendradarbiavimą, vykdo mokiniams skiriamų namų darbų, mokymosi krūvio, kontrolinių darbų stebėseną ir kontrolę.

Apibendrinimas. Mokykloje skatinama lyderystė ir pripažįstami formalūs lyderiai. Vadovai gerbia mokinius, mokytojus ir kitus mokyklos darbuotojus, laikosi pedagogo etikos, yra tolerantiški. Gerus mokytojų ir mokinių santykius (mokytojai noriai bendrauja su mokiniais pamokų ir pertraukų metu, padeda, kai mokinys ko nors nesupranta) vertintojai stebėjo ir išorinio vertinimo metu. |
| 1.3. Mokyklos savivalda, 3 lygis | Progimnazijos savivalda realiai veikia ir daro įtaką mokyklos kaitai:* Savivaldos institucijų įvairovė, jų kompetencijos ir sudarymo principai įteisinti progimnazijos nuostatuose. Mokykloje susitarta dėl savivaldos institucijų organizavimo formų. Savivaldos institucija savo veiklą reglamentuoja Savivaldos veiklos nuostatuose, turi planus.
* Į Mokinių tarybą ir aktyvą kandidatuoja visi norintys 5–8 klasių mokiniai. Mokinių taryba uždaru balsavimu išrenka tarybos pirmininką, pavaduotoją, sekretorių. Narius priima komisija, sudaryta iš Mokinių tarybos valdybos. Mokinių taryba aktyvi ir iniciatyvi. Mokinių tarybos nariai kiekvieno mėnesio paskutinį ketvirtadienį susitinka su mokyklos vadovais, aptaria, kaip ir kuo gyvena. Mokiniai teigė, kad padeda identifikuoti problemas ir jas spręsti, domisi, kas mokykloje vyksta, yra išklausomi, dalyvauja priimant sprendimus.
* Tėvų atstovai pokalbių metu kalbėjo, kad mokyklos vadovai lanksčiai žiūri į tėvų teikiamas iniciatyvas ir padeda jas įgyvendinti, pateikė konkrečių pavyzdžių.
* Teiginiui „Mūsų mokykloje atsižvelgiama į visų mokinių nuomonę ir siūlomas idėjas“ pritaria 77 proc. apklausoje dalyvavusių mokytojų.

Apibendrinimas. Iš pokalbių, dokumentų ir tyrimo galima teigti, kad progimnazijoje gerbiama kiekvieno nuomonė. Mokyklos savivaldos institucijų inicijuotos veiklos prisideda prie saugios aplinkos, teigiamo mikroklimato kūrimo įstaigoje. Tai yra stiprusis mokyklos veiklos aspektas.  |
| 1.4. Veikimas kartu, 2 lygis | Progimnazijoje stengiamasi sudaryti sąlygas veikti drauge, dalis mokytojų buriasi į profesionalų komandą, siekia aukštesnių individualių ir bendrų rezultatų:* Strateginiuose mokyklos dokumentuose pabrėžiama, kad bendruomenė gyvena ir veikia vadovaudamasi bendrais susitarimais bei mokyklos tvarkomis, siekdama sudaryti sąlygas mokiniams, mokytojams, administracijos bei progimnazijos personalui save išreikšti, gerai atlikti pareigas, skatina savivaldį mokymąsi, užtikrina kūrybiškumą, mokytojų kvalifikacijos tobulinimą ir aukštesnės atestacinės kategorijos siekimą, tokiu būdu visokeriopai stengiamasi atliepti kiekvieno bendruomenės nario emocinius, intelektualinius ir socialinius poreikius.
* Mokykloje priimti bendri susitarimai dėl sistemingo mokinių rezultatų aptarimo, pagalbos teikimo, įsitraukimo į dalykinių projektų vykdymą. Bendrai su bendruomene sutartais etapais analizuojama mokinių pasiekimų ir pažangos vertinimo informacija, o gauti duomenys panaudojami ugdymo procese.
* Teiginiui „Mūsų mokykloje mokytojai sulaukia paramos ir emocinio palaikymo iš kolegų“ pritaria 86,2 proc. (atsakyta „Tikrai taip“ – 55,2 proc., „Lyg ir taip“ – 31,0 proc.) apklausoje dalyvavusių mokytojų ir tai santykinai stipriausias mokyklos aspektas įtraukiojo ugdymo požiūriu. Teiginiui „Mūsų mokykloje mokytojų bendrystė – tik gražus žodis, nes realiai kiekvienas dirba sau“ nepritaria didesnė dalis mokytojų (62,9 proc.: atsakyta „Lyg ir ne“ – 29,6 proc., „Tikrai ne“ – 33,3 proc.). Pedagogai, atsakydami į atvirą klausimą, siūlo didinti mokytojų bendradarbiavimą, siekti nuoseklesnio, veiksmingesnio bendradarbiavimo ir dalytis gerąja patirtimi (NŠA tyrimas).
* Su teiginiu, kad „Mokykloje numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi“ sutiko 33,3 proc. mokytojų, o 66,7 proc. mokytojų mano, kad jie bet kada gali prašyti profesinės kolegų pagalbos. Su teiginiu, kad „Mūsų mokykloje mokytojams dažnai trūksta laiko bendradarbiavimui“ nesutiko 42,8 proc. (atsakyta „Lyg ir ne“ – 32,1 proc., „Tikrai ne“ – 10,7 proc.) apklaustųjų, nors šis teiginys reiškia priešingą įtraukiajam ugdymui nuostatą. 52,2 proc. apklaustųjų dvejodami mano, kad mokykloje visi puikiai pažįsta vienas kito stipriąsias profesines puses (NŠA tyrimas).
* Pokalbių metu išsiaiškinta, kad iki karantino veikė savitarpio pagalbos grupė, kurioje mokytojai kalbėdavosi, dalydavosi problemomis; tradiciškai visi kartu švenčia Mokytojų dieną, Kalėdas, pradinių klasių mokytojos – ir gimtadienius.

Mokytojų kompetencijų tobulinimas, mokymasis vieniems iš kitų, dalijimasis patirtimi progimnazijoje vidutiniškas:* Strateginiame mokyklos plane numatyta skatinti tikslingą mokytojų kvalifikacijos tobulinimą bei lyderystę siekiant aukštesnių mokinių ugdymo ir ugdymosi rezultatų, veiklų įvairovės.Sutarti ir labai konkretūsvertinimo rodikliai: priimti bendradarbiavimo dalijantis turima patirtimi susitarimai (kolegialaus ryšio diegimas); 10 proc. mokytojų įsitraukia į kolegialaus ryšio ugdymo grupę; kiekvienas mokytojas per metus stebi 1–2 kolegų vedamas pamokas; kartą per metus organizuojamas gerosios patirties sklaidos renginys mokyklos metodinėje taryboje numatyta tema; kartą per mėnesį savitarpio pagalbos susitikime mokymo(si) lyderiai pristato gerosios patirties pavyzdį; kartą per savaitę vyksta tikslinės mokyklos administracijos ir mokytojų / specialistų refleksijos sesijos.
* Įgyvendinamas projektas „Renkuosi mokyti – mokyklų kaitai“: vykdomas bendruomenės tyrimas, sudarytas veiklos planas; organizuojami komandos narių, mokytojų mokymai, patirties sklaida.
* Sudaromos sąlygos pedagoginiams darbuotojams dalyvauti pedagoginių studijų ir tęstinių kvalifikacijos tobulinimo programose pagal ES projekto „Tęsk“ vykdomas veiklas.
* Susitikimo su metodine taryba metu kalbėtasi apie tai, kad progimnazijoje įprasta stebėti kitų kolegų pamokas – taip mokytojai mokosi vieni iš kitų. Stebi savanoriškai, draugiškai, be valdžios nurodymų.
* „Mokykloje įprasta stebėti kitų kolegų pamokas“ yra santykinai probleminis mokyklos aspektas įtraukiojo ugdymo požiūriu – „Tikrai taip“ atsakė vos 20,7 proc. apklaustųjų mokytojų (NŠA tyrimas).

Apibendrinimas. Mokykloje sudaromos sąlygos bendrai mokytojų veiklai. Kolegialus mokymosi potencialas dar neišnaudotas: nėra sisteminio kolegų pamokų stebėjimo, kol kas tik yra numatyta diegti kolegialų ryšį, dalytis gerąja patirtimi ir nuolat reflektuoti. |
| Bendradarbiavimas su tėvais / globėjais, 2 lygis  | Progimnazijoje veikia tėvų informavimo ir švietimo sistema, tenkinanti dalies tėvų poreikius:* Progimnazija teikia duomenis apie mokinių ir mokyklos pažangą ir pasiekimus mokinių tėvams, organizuoja tėvų susirinkimus. Du kartus per metus rengia visuotines individualias konsultacijas tėvams. Tėvų informavimo sistema: susirinkimai, visuotinės ir individualios konsultacijos, operatyvi informacija teikiama naudojant elektroninį „Tamo“ dienyną.
* Mokinių pasiekimai vertinami ir informacija apie mokinių padarytą pažangą jų tėvams teikiama vadovaujantis Progimnazijos mokinių pažangos ir pasiekimų vertinimo tvarkos aprašu. 109.4 jo punkte nurodyta, kad klasės vadovai palaiko ryšius su mokinių tėvais; ne rečiau kaip kartą per pusmetį organizuoja savo klasės tėvų susirinkimus; domisi klasės mokinių poreikiais ir pagal galimybes suteikia reikalingą pagalbą.
* Mokinių ugdymosi pasiekimus ir ugdymosi sunkumus mokytojas reguliariai aptaria su tėvais ir pačiais mokiniais individualių susitikimų metu (tėvų susirinkimus ir susitikimus klasės mokytojas planuoja individualiai).
* Mokytojai profesionalai, gebantys dirbti su įvairaus lygio mokiniais, gali daryti įtaką tėvų atsakomybei už vaiko mokymąsi ir elgesį, todėl planuojama sukurti veiksmingą, teisiškai pagrįstą tėvų atsakomybių už vaiko mokymąsi, lankomumą, elgesį stiprinimo sistemą.
* Tėvams norėtųsi dažnesnio grįžtamojo ryšio, kad mokytojai stiprintų komunikaciją su tėvais, kad būtų dažnesni vaiko pasiekimų aptarimai (mokinių tėvų atsakymai į atvirą NŠA tyrimo klausimą).
* Kasmet atliekamas mokyklos pedagoginės bendruomenės poreikių tyrimas dėl mokinių tėvams, mokytojams organizuojamų mokymų krypčių.
* VGK nariai kalbėjo, kad kilus problemų (dėl rūkymo, vagysčių ar kt.), reaguojama staigiai, čia ir dabar: įtraukiami tėvai, kreipiamasi į atitinkamas institucijas dėl pagalbos, vykdoma prevencija. Dėl geresnio rezultato bendradarbiaujama ir su kitomis įstaigomis: specialiosiomis mokyklomis, socialinės paramos centru.

Tėvų į(si)traukimas į mokyklos gyvenimą, įvairių ugdymosi formų išnaudojimas yra patenkinamas:* Mokyklos dokumentuose fiksuota, kad mokinių tėvai dalyvauja progimnazijos renginiuose, įsitraukia į mokyklos gyvenimą: įvairias veiklas, projektus, veda pamokas, tvarko aplinką, tačiau galėtų tai daryti aktyviau ir dažniau.
* „Mokyklos ir tėvų partnerystės“ santykinai stipriausi mokyklos aspektai įtraukiojo ugdymo požiūriu yra šie: dauguma tėvų aktyviai dalyvauja vaiko ugdyme, tariasi, siūlo idėjų (57,1 proc.: „Tikrai taip“ atsakė 32,1 proc., „Lyg ir taip“ – 25 proc.); mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.) (38,5 proc.: „Lyg ir ne“ atsakė 30,8 proc., „Tikrai ne“ – 7,7 proc.); didesnė dalis mokytojų nepritarė teiginiui, kad mokytojus erzina tėvai, kurie per daug kišasi į vaiko ugdymą (53,5 proc.: „Lyg ir ne“ atsakė 32,1 proc., „Tikrai ne“ – 21,4 proc.). Mokinių tėvai, atsakydami į atvirą klausimą, siūlo labiau įtraukti tėvus ir vaikus į užklasines veiklas (išvykos, popietės ir pan.), neformalius susitikimus (NŠA tyrimas).
* Iš pokalbio su tėvais galima teigti, kad tėvai mažai įsitraukia į bendras mokyklos veiklas: arba kiek reikia dėl mokyklos gerovės, arba pavieniais atvejais vesdami užsiėmimus. Yra atvejų, kai tėvai inicijavo prasmingą pradinukų veiklą, stiprinančią vaikų sveikatą. Taip pat tėvai siūlo idėjų dėl neformalių veiklų (būrelių, pvz., grąžinti menus ir teatrą), daugiau dėmesio skirti vaikų socialiniams įgūdžiams (bendravimo, bendradarbiavimo, komunikavimo, santykių palaikymo) ugdyti, kurie bus reikalingi jų vaikams gyvenant savarankiškai.

Apibendrinimas. Progimnazijoje turima tėvų informavimo ir švietimo sistema veikia, įvairiais būdais vyksta tarpusavio bendradarbiavimas, tačiau nėra pakankamas. Dauguma tėvų aktyviai dalyvauja savo vaikų ugdyme, tariasi, siūlo idėjų, tačiau tėvų į(si)traukimas į mokyklos gyvenimą yra santykinai mažas. Tėvai prisipažįsta, kad esama tik pavienių tėvų įsitraukimo į bendras mokyklos veiklas iniciatyvų, todėl jie labiau norėtų būti įtraukti į neformalius susitikimus ar užklasines veiklas (klubus, popietes, bendrus žygius ir pan.). |
| 1.6. Mokyklos tinklaveika, 4 lygis | Mokykla yra atvira pasauliui, aktyviai dalyvauja veiklose su įvairiais socialiniais partneriais, įsitraukia tiek į trumpalaikius, tiek į ilgalaikius projektus, akcijas: * Skatinant saugią ir tradicines vertybes puoselėjančios mokymo(si) aplinkos kūrimą, 2020 m. progimnazijos mokiniai dalyvavo 9 akcijose, 9 tradiciniuose ir netradiciniuose renginiuose, 18 pažintinių-kultūrinių projektų, 7 edukacinėse išvykose, 18 konkursų ir viktorinų. Progimnazijos vertybėms puoselėti ir įvaizdžiui gerinti organizuoti 4 bendri mokytojų, mokinių ir tėvų renginiai (Vasario 16-osios minėjimas, Mokslo metų pabaigos šventė, Mokslo ir žinių šventė, Advento vakaras), kuriuose dalyvavo Progimnazijos tarybos, Fabijoniškių seniūnijos, Fabijoniškių bendruomenės, Jeruzalės bažnyčios atstovai.
* Informacija apie būsimus ar įvykusius projektus ir veiklas skelbiama mokyklos interneto svetainėje, „Facebook“ paskyroje.
* Mokiniai įsitraukia į progimnazijoje vykdomas projektines veiklas. Viename iš vykdomų 4 tarptautinių projektų dalyvauja net 225 mokiniai – 30 proc., dar viename – 105 mokiniai (13 proc.). Verta pastebėti, kad ir vietiniuose projektuose, pvz., projekte „Šiuolaikiškas matematinių gebėjimų ugdymas ir pažangos stebėsena“ dalyvauja 320 mokinių (41 proc.).
* Teiginiui, kad projektiniai, kūrybiniai, eksperimentiniai darbai yra įprasta mokinių mokymosi veikla“ pritarė beveik 70 proc. mokytojų (NŠA tyrimas.
* Pokalbiuose su mokyklos socialiniais partneriais pažymima, kad mokyklos bendruomenė – inicijuojanti, įsitraukianti, aktyvi, visada pasiryžusi naujovėms. Kartu su socialiniais partneriais buvo įrengta ir „FabLab“ laboratorija.

Progimnazijos mokytojai skaito pranešimus, rengia metodinę medžiagą, kuria dalijasi su miesto, šalies bendruomenėmis bei tarptautiniu mastu:* Praėjusiais mokslo metais 8 progimnazijos mokytojos skaitė pranešimus: dailės mokytoja ekspertė tarptautinėje ir šalies konferencijose skaitė paskaitas apie dailės ugdymą pradinėse klasėse ir tyrinėjimo metodo taikymą meninio ugdymo pamokose, muzikos mokytoja, etnografijos profesorė, skaitė pranešimus ir publikavo straipsnius spaudoje. Respublikiniuose renginiuose pasisakė dvi pradinių klasių mokytojos (skaitė pranešimus respublikinėje-praktinėje konferencijoje), chemijos mokytoja ekspertė, vokiečių kalbos mokytoja ekspertė, tikybos mokytoja metodininkė. Lietuvių kalbos ir literatūros mokytoja ekspertė, mokyklos direktorė, parengė metodinę medžiagą leidiniui.

Apibendrinimas. Remiantis pateiktais duomenimis, galima teigti, kad į projektines veiklas įtraukiama didelė dalis mokinių bendruomenės, mokykla yra atvira naujovėms. Mokyklos mokytojai skaito pranešimus, rengia metodinius leidinius ir garsina savo mokyklą. Vertintojų sutarimu, tai yra stiprusis progimnazijos veiklos aspektas.  |
| 1.7. Kompetencija, 2 lygis | Mokytojai išmano savo ugdymo sritį ir mokomuosius dalykus, dauguma domisi ir seka naujoves, tačiau taikyti ugdymo strategijas, kai visi įtraukiami į skirtingas pasiūlytas veiklas, pavyko tik daliai mokytojų:* Mokykloje dirba tinkamą išsilavinimą ir kvalifikaciją turintys mokytojai. Mokyklos duomenimis, 2021**–**2022 m. m. dirba 4 ekspertai, 13 metodininkų, 34 vyresnieji mokytojai, du mokslų daktarai. Atsižvelgus į tai, kad nemažai mokytojų turi itin didelį pedagoginį stažą, siūloma mokytojams aktyviau siekti aukštesnės kvalifikacinės kategorijos. Iki 2022 m. aukštesnę kvalifikacinę kategoriją planuoja įgyti 7 mokytojai (4 **–** vyr. mokytojo, 2 **–** metodininko, 1 **–** eksperto).
* Apibendrinus stebėtų pamokų vertinimus, galima teigti, kad geriausiai įvertintos mokytojų ekspertų pamokos **–** 3,27; kitų pamokų vertinimo vidurkiai yra tokie: mokytojų metodininkų **–** 2,91, vyresniųjų mokytojų **–** 2,51 ir mokytojų **–** 2,18 (žr. 6 lentelę).
* Išorinio vertinimo metu 40 stebėtų pamokų mokymas buvo organizuotas tradiciškai, remiantis poveikio paradigma, tai neskatino aktyvaus kiekvieno mokinio įsitraukimo į mokymosi procesą (žr. 7 lentelę).
* Siekdami mokinių pasiekimų gerinimo, 7 mokytojai ir 10 klasių dalyvauja nacionaliniame projekte „Bendrojo ugdymo tyrimų, vertinimo ir stebėsenos sistemos plėtra: mokinių pasiekimų vertinimas“. Tačiau stebėtose pamokose vertinimas ugdant priskirtas prie silpnųjų pamokos aspektų.
* Mokykla teigia, kad mokytojai dirba šiuolaikiškai, įdomiai, veiksmingai. 83 proc. mokytojų ruošdamiesi pamokoms kuria skaitmeninį turinį. Pamokose mokytojai, siekdami įtraukti mokinius į aktyvų mokymąsi, padėti jiems įsivertinti, panaudoja įvairius IT įrankius ar būdus. Sustiprėjo darbuotojų bendradarbiavimas siekiant kiekvieno mokinio sėkmės, tačiau tik pavienėse (9, 14 proc.) stebėtose pamokose buvo stebimas tikslingas IT panaudojimas dėl aktyvaus ir prasmingo mokymosi. Tai fiksuota anglų k. 5d kl., 8c kl., rusų k. 6a kl., istorijos 5c kl., matematikos 2d kl., 5d kl. ir kt. pamokose.

Apibendrinimas. Mokytojai tikslingai tobulina savo kompetencijas dėl kiekvieno mokinio pažangos ūgties, tačiau daugumoje (daugiau nei 60 proc.) stebėtų pamokų ugdymas buvo organizuotas tradiciškai, vadovaujantis mokymo paradigma.  |
| 1.8. Nuolatinis profesinis tobulėjimas, 2 lygis | Dalies mokytojų tobulėjimas paremtas nuostata kuo geriau atlikti savo darbą ir siekti nuolatinio tobulėjimo: * Siekiant stiprinti mokymosi kultūrą, dėmesys buvo sutelktas į individualios pažangos stebėjimo ir skatinimo modelio kūrimą ir išbandymą. 2020 m. suburta 5 mokytojų savanorių dėl individualios mokinio pažangos tobulinimo įgyvendinimo grupė, parengtas ir išbandytas 5**–**8 klasių mokinių mokymosi planavimo (PDSA) el. įrankis „Moodle“ platformoje, susitarta dėl el. įrankio „Reflectum“ išbandymo ugdymo procese. Tačiau nė vienoje stebėtoje pamokoje nebuvo stebimas įrankio „Reflectum“ panaudojimas. Susitikimo su Mokinių taryba metu mokiniai teigė, kad šis įrankis buvo naudojamas nuotolinio mokymosi metu, šiuo metu tik retais atvejais mokytojai duoda kodą, kad mokiniai prisijungtų namuose, pamokose jis nenaudojamas.
* Mokyklos mokytojai metinio pokalbio metu įsivertina, ką tais mokslo metais tobulino, kokiuose metodiniuose renginiuose kėlė kvalifikaciją, kokiais būdais dalijosi patirtimi, ką nori tobulinti kitais mokslo metais. Tačiau įsivertinimas nesiejamas su pamokų kokybės įsivertinimu, jis nepagrįstas konkrečiais duomenimis, mokinių pažangos ir pasiekimų rezultatais. Mokykloje netaikoma nuoseklaus, suplanuoto kolegialaus mokymosi praktika.

Mokytojų kompetencijų tobulinimas organizuojamas, pasinaudojant įvairiomis galimybėmis ir būdais:* Dalis mokytojų dalyvauja tęstiniuose projektuose ir taip tobulina savo pedagogines kompetencijas.
* Mokyklos administracija ir mokytojai planuoja kvalifikacijos tobulinimą. Viena iš 2021**–**2022 m. m. kvalifikacijos tobulinimo krypčių **–** įtraukusis ugdymas.
* Dalis mokytojų, švietimo pagalbos specialistų, mokytojų padėjėjų, mokyklos vadovų dalyvavo Vilniaus specialiosios mokyklos konsultacinio centro organizuojamuose ilgalaikiuose mokymuose „Bendradarbiavimas, stiprinant įtraukųjį ugdymą“.
* Mokytojų ir švietimo pagalbos specialistų komanda konsultavosi dėl darbo su dauno sindromą turinčiais vaikais.
* Mokytojai metinio pokalbio metu analizuoja savo kvalifikacijos tobulinimą, tačiau jo nesieja su kiekvieno mokinio individualios pažangos augimu, pamokos kokybės gerinimu.
* Teiginiui „Mokyklos vadovai telkia mokyklos bendruomenę ugdymo pokyčiams“ pritaria 63,3 proc. mokytojų, daugiau pritaria nei nepritaria 26,7 proc. mokytojų; o teiginiui „Mokyklos vadovai palaiko pedagogų profesinę refleksiją ir tobulėjimą“ pritaria 69 proc. mokytojų, daugiau pritaria nei nepritaria 27,6 proc. mokytojų (NŠA tyrimas).

Apibendrinimas. Mokytojai ir mokyklos vadovai naudojasi įvairiomis galimybėmis tobulėti dalyvaudami projektuose, konsultacijose, kursuose, seminaruose, išvykose, įsivertindami savo veiklą. Mokytojų įsivertinimas mažai siejamas su pamokos kokybės įsivertinimu, kiekvieno mokinio individualia pažanga. Nepakankamai išnaudojamas vienas iš veiksmingiausių mokymosi būdų **–** kolegialus mokymasis.  |
| ***Stiprieji vertinamos srities veiklos aspektai***  | * Mokyklos pasirinkta novatoriško ugdymo kryptis priimtina daugumai bendruomenės narių.
* Progimnazijos vadovai telkia mokyklos bendruomenę įtraukiojo ugdymo pokyčiams, palaiko pedagogų profesinį tobulėjimą.
* Vykdant mokyklos valdymą, atstovaujama visų mokyklos bendruomenės narių interesams, pripažįstama požiūrių ir nuomonių įvairovė, gerbiama kiekvieno nuomonė.
* Progimnazija labai aktyviai dalyvauja veiklose su įvairiais socialiniais partneriais, į projektines veiklas įtraukiami skirtingų gebėjimų ir poreikių mokiniai.
 |
| ***Tobulintini vertinamos srities veiklos aspektai***  | Verta atkreipti dėmesį, kad rašant Lyderystės ir vadybos srities įvertinimus yra pateikiamos visuminio pobūdžio rekomendacijos progimnazijai ir mokyklos savininkui. Atsižvelgiant į nagrinėjamus mokyklos veiklos teminio vertinimo klausimus, vertintojų požiūriu, Lyderystės ir vadybos srities tobulintini aspektai atskirai neturėtų būti išskiriami – įgyvendinant visuminio pobūdžio rekomendacijas dėl veiklos kokybės tobulinimo, turėtų patobulėti ir kokybišką įtraukųjį ugdymą užtikrinančios veiklos. |
| ***Vertinamos srities rekomendacijos*** | 1. Mokytojams geriau išnaudoti mokinių tėvų pažinimą ir sąveiką su jais tobulinant ugdymo procesą progimnazijoje.
2. Novatoriško verslumo ugdymo programos įgyvendinimas ateityje turėtų būti orientuotas į visų mokinių dalyvavimą.
3. Kuriant ir įgyvendinant strategijas, nepamiršti, kad SUP turintys vaikai yra mokyklos bendruomenės dalis. Tai turėtų atsispindėti visur: ir mokyklos oficialiuose dokumentuose, ir strateginiuose tiksluose, ir vykdant projektus.
4. Sujungti kasmetinius mokytojų pokalbius ir mokyklos išsikeltų tikslų ir uždavinių įgyvendinimo įsivertinimą, kad kiekvienas prisiimtų dalį atsakomybės už veiklos planų gyvumą.
5. Į mokytojų, specialistų metinį įsivertinimą įtraukti pamokų kokybės įsivertinimą, tobulintinų pamokos aspektų ateinantiems mokslo metams nusimatymą.
6. Mokytojų, specialistų kompetencijai tobulinti ieškoti ne tik mokymų iš išorės, bet ir aptarti tai metinių pokalbių metu – identifikavus atskirų pamokos aspektų mokytojus ekspertus, diegti kolegialaus mokymosi praktiką.
7. Progimnazijos savininkei Vilniaus miesto savivaldybei ieškoti galimybių pritaikyti mokyklos pastatą neįgaliesiems, kad būtų pašalinti barjerai, trukdantys organizuoti ugdymą visiems mokiniams.
 |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 2.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 2.1. Ugdymo(si) planavimas, 2 lygis | Keliamas ugdymo tikslas nesukuria pakankamai galimybių kiekvienam mokiniui jo siekti sau patogiu būdu, atsižvelgiant į asmenines galimybes:* Ugdymo plane iškelti ugdymosi tikslai ir ugdymosi planavimo modeliai: mokinio individualus ugdymosi planas, mokymosi pagalbos planas byloja apie aiškų, lankstų ir individualizuotą mokymosi planavimą.
* Ugdymo tikslas pamokose dažnai nepamatuojamas ir menkai siejamas su įtraukiančiu aktualiu kontekstu, siekiamu asmeniniu rezultatu. Stebint pamokas, fiksuota, kad mokytojai nedažnai kelia aiškius pamokos tikslus, taiko objektyvius vertinimo kriterijus, dažnu atveju pamokose apie juos visai nekalbama. Mokytojo veikla planuojant ir vadovaujant kiekvieno mokinio ugdymuisi 38 (57 proc.) stebėtose pamokose vertinama patenkinamai (žr. 2 lentelę).
* Stebėtose 12 pamokų (18 proc.) uždavinį (nediferencijuotą) suformulavo patys mokytojai, vėliau epizodiškai sugrįžo prie mokymosi uždavinio, tačiau mokinių neįtraukė į pamokos uždavinio įgyvendinimo aptarimą.
* Apibendrinus vertintojų stebėtų pamokų protokolų duomenis, paaiškėjo, kad rodiklio „Vadovavimas kiekvieno mokinio ugdymuisi“ vertinimo vidurkis yra 2,51. Dažniausias vertinimas (moda) – 2 (žr. 2 lentelę).
* Mokyklos pažangos įsivertinimo duomenys rodo, kad tiek vaikai, tiek tėvai pasigenda galimybės pasirinkti įvairaus sudėtingumo užduotis, pristatyti darbus įvairiais būdais. Tik nedidelė mokinių ir tėvų dalis nurodė, kad kartu su mokytojais mokiniai planuoja savo mokymąsi (tikslus, žingsnius jiems pasiekti).

Didelis dėmesys skiriamas mokinių pažangos analizei dėl kiekvieno mokinio mokymosi sėkmės ir pažįstant jų įvairovę, tačiau ši informacija vidutiniškai panaudojama organizuojant ugdymo veiklas:* Mokinių pažanga analizuojama. 2 kartus per mokslo metus mokinio pasiekimai ir pažanga aptariama ir planuojama kartu su tėvais individualių pokalbių, klasės tėvų susirinkimų metu, vaiko gerovės komisijos posėdžiuose. Mokyklos metodinėse grupėse mokytojai aptaria individualią mokinių pažangą bei dalijasi patirtimi, kaip kokybiškiau planuoti pamoką, organizuoti mokymą ir mokymąsi. Mokykloje kaupiami mokinių pusmečių, metiniai, 2, 4, 6 ir 8 klasių NMPP rezultatai, kurie analizuojami mokytojų tarybos posėdžiuose, dalykų metodinėse grupėse, aptariami individuliai su vaiku ir jo tėvais / globėjais. Pažangai ir mokymosi pagalbos poreikiui nustatyti kartą per mėnesį analizuojama kiekvieno mokinio pažanga, pateikiama apibendrinta 5**–**8 klasių mėnesio pasiekimų analizė, skelbiama „Moodle“ platformoje.
* Teiginiui „Mokykloje įprasta su mokiniais, tėvais, mokytojais kalbėtis apie mokinių įvairovę, pagarbą bei pagalbą vienas kitam“ visiškai pritaria 51,7 proc. mokytojų, daugiau pritaria nei nepritaria 34,5 proc. mokytojų (NŠA tyrimas).
* Tik pavienėse stebėtose (6 proc.) pamokose buvo fiksuotos šios pamokos ugdymo planavimo priemonės: ugdymo tikslų, turinio pritaikymas kiekvienam mokiniui, tikslingai skirtos užduotys, panaudotos įvairios priemonės, kurios skatino aktyvų mokinių mokymąsi pagal poreikius ir gebėjimus.
* Mokykla neturi saviizoliacijoje dėl COVID-19 susirgimo esančių mokinių ugdymo užtikrinimo tvarkos. Mokytojai veikia savo nuožiūra (kelia užduotis į „Moodle“, siunčia per „Tamo“, jungiasi į vaizdo pamokas po kontaktinių pamokų).

Pastoliavimas, t. y. ugdymo planavimo būdas, kurio metu numatomi edukaciniai sprendimai, padedantys mokiniams išvengti mokymosi kliūčių, progimnazijoje priimtinas:* Pamokos stebėjimo protokoluose užfiksuota, kad: a) teikiama pagalba kiekvienam mokiniui, bet neišskirta kaip stiprioji veikla – 8 pamokose; b) mokinė teikia pagalbą – 1; c) per mažai pagalbos – 1.
* Išskirtas pastoliavimas mokiniui ugdymo procese (parama teikiama bet kuriam mokiniui, kuris susiduria su mokymosi kliūtimis) kaip stiprioji veikla („paveiki pagalba kiekvienam mokiniui“, „savalaikė pagalba“, „numatomi trys pagalbos būdai (mokytojo, draugo, skaičiuotuvo)“, „ugdymo tempo pritaikymas pagal gebėjimus“, „pagalba teikiama kiekvienam pagal poreikį“, „pagalba teikiama visais aspektais: konsultavimas, priemonės, aplinka“, „pagalba lietuviškai nekalbančiam vaikui“) 22,1 proc. stebėtų pamokų, kaip tobulintina – 5,9 proc. pamokų.
* Išanalizavus stebėtų pamokų protokolus, galima teigti, kad tinkamai parengta mokymosi aplinka, metodų ir būdų parinkimas bei IKT naudojimas sustiprina pastoliavimą ir padeda mokiniams patirti sėkmę. 32,4 proc. stebėtų pamokų šis aspektas buvo įvardytas kaip stiprioji veikla pamokoje. Kaip tobulintina pamokos veikla nustatyta 11,8 proc. stebėtų pamokų.
* Iš atlikto tyrimo matyti, kad 1,7 proc. mokinių turi galimybę pasirinkti užduotis, o 46,2 proc. pažymėjo, kad tikrai negali. 32 proc. mokinių teigia, kad negali pasirinkti ir darbo pristatymo būdo (žodžiu, raštu, piešiniu ir kt.), nors 53,3 proc. mokytojų teigia, kad leidžia rinktis iš skirtingų užduoties atlikimo būdų. 37 proc. mokytojų teigia, kad suasmenintam mokymuisi organizuoti nepakanka priemonių, bet 63 proc. atsakiusiųjų mokytojų teigia, kad jiems pavyksta diferencijuoti užduotis pasitelkiant e. priemones (NŠA tyrimas).

Švietimo pagalbos specialistai ir mokytojų padėjėjai nepakankamai bendradarbiauja su mokytojais, modeliuojant veiksmingiausius mokymosi būdus ir teikiant pagalbą šeimai:* Nors mokykla turi visą švietimo pagalbos specialistų komandą, tačiau atsižvelgiant į didelį SUP mokinių skaičių ir turimus žmogiškuosius išteklius, specialistų pagalbos teikimas užtikrinamas iš dalies: spec. pedagogas – 0,5 pareigybės, psichologas – 0,25 pareigybės, psichologo asistentas – 1 pareigybė, soc. pedagogas (1–4 kl.) – 0,25 pareigybės.
* Vienoje pamokoje fiksuotas atvejis, kad švietimo pagalbos specialistas ir mokytojo padėjėjas drauge kuria sąlygas visiems mokiniams sėkmingai dalyvauti ugdymo(si) procese (fiksuotas mokytojo ir mokytojo padėjėjo bendradarbiavimas). Mokytojo padėjėjas pamokoje padeda mokiniui atlikti mokytojo skirtas užduotis arba stebi mokinio savarankišką mokymąsi, arba elgesio sutrikimų turintį mokinį nukreipia tikslinei ugdymosi veiklai. Šis aspektas, kaip tobulintina veikla, išskirta 6 stebėtose pamokose.
* Iš pokalbių su VGK paaiškėjo, kad progimnazijoje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia. Šiuo metu apie 30 SUP turinčių mokinių (iš 50-ties) reikia psichologo pagalbos. Jeigu sudėtingi atvejai, tada priima psichologas, kitu atveju dirba psichologo asistentė. Yra atvejų, kai specialistai aptaria reikiamą pagalbą su mokytojais.
* Socialinė pedagoginė pagalba teikiama pusei mokinių, kuriems nurodytas pagalbos teikimas. Priežastis – žmogiškųjų resursų trūkumas. Spec. pedagogas 25 mokiniams teikia pagalbą po vieną kartą per savaitę. Poreikis netenkinamas dėl žmogiškųjų išteklių.
* Šiuo metu mokykloje dirba 10 mokytojo padėjėjų, šis poreikis patenkintas. Tiesa, labai trūksta mokytojų padėjėjų, turinčių pedagoginių žinių minimumą, nes dažnu atveju mokytojo padėjėjas yra tik techninis darbuotojas.
* Progimnazijos atstovai mano, kad įstaigoje pakankamai sėkmingai ir laiku teikiama pedagoginė, psichologinė, socialinė pagalba mokiniams, kad daug dėmesio skiriama ugdymo(si) poreikių analizei ir pagalbai mokiniui, vedant konsultacines pamokas, kad veiksminga pagalba mokiniams gali stiprinti mokinio mokymosi motyvaciją, lankomumą, pažangumą, mokslumą. Pagalbos mokiniui tvarka dar nesukurta. Kaip konkrečiai ir praktiškai vykdoma pagalba mokiniui ir šeimai, nėra aišku. Kol kas vyksta individualūs mokymosi pasiekimų aptarimai, dalyvaujant mokytojui, vaikui ir jo tėvams bent du kartus per metus, aiškiais susitarimais numatomas mokymosi tobulinimas ir gerinimas.

Apibendrinimas. Siekiant mokyklos pažangos, susitarta taikyti algoritmą dėl mokinių, patiriančių mokymosi sunkumų, atpažinimo ir pagalbos jiems teikimo. Ugdymo planavimas, suteikiant galimybių kiekvienam besimokančiajam pasirinkti ir teikiant tikslingą pastoliavimą, tobulintinas. Švietimo pagalbos specialistų ir mokytojų padėjėjų bendradarbiavimas, kuriant sąlygas visiems mokiniams sėkmingai dalyvauti, planuoti ir įgyvendinti ugdymo procesą, nepakankamas. Pagalba mokiniui ir šeimai teikiama iš dalies. |
| 2.2. Įgalinantis vadovavimas mokymuisi ir mokinių mokymosi patirtys, 2 lygis | Visų mokinių galimybė aktyviai dalyvauti ugdymo procese ir bendradarbiauti yra vidutiniškas:* Geras aprūpinimas šiuolaikine IT įranga turėtų motyvuoti įvairių poreikių mokinius mokytis: visuose dalykiniuose kabinetuose yra įrengtos 30 vaizdo kamerų, 30 grafinių planšečių, 3 „Samsung“ planšetinių kompiuterių klasės (69 vnt.), 3 komplektai „Photon“ robotų (18 vnt.), pakeisti 16 vnt. informacinių technologijų kabineto kompiuterių. Progimnazijos bibliotekoje „Apple“ planšetiniai kompiuteriai (6 vnt.) yra skirti įvairių dalykų bendrosioms programoms įgyvendinti.
* Vertinimo metu visos pamokos vyko tiesiogiai, todėl grafinių planšečių, kurios buvo įsigytos, pasak mokyklos, pirmiausia dėl kokybiško nuotolinio ugdymo, nepavyko fiksuoti.
* Vertintojai nestebėjo progimnazijos ugdymo plane numatytų IT pamokų 1c, 2b ir 2c klasėse, todėl planšečių ir „Photon“ robotų naudojimo ugdymo procese nepavyko fiksuoti.
* Tik pavienėse pamokose (lietuvių k. 3b kl., 3c kl., technologijų 5c kl., 6e kl.) stebėta, kaip mokytojas taiko veiksmingus visų ir kiekvieno mokinio įsitraukimo į mokymosi procesą būdus: sudaro sąlygas individualiai pasirinkti tikslą, mokymosi būdą, užduoties atlikimo būdą, priemones ir kt.
* Dokumentuose teigiama, kad tobulinama mokinių individualios pažangos matavimo sistema, išbandomi nauji įrankiai, mokiniams sudaromos sąlygos reflektuoti savo mokymąsi. Minima apie „Reflectus“ sistemos naudojimą, tačiau nė vienoje pamokoje to pastebėti nepavyko. Stebėtose pamokose giluminė refleksija, nukreipta į išmokimo reflektavimą, nebuvo stebima.
* Teiginiui „Mokykloje vyrauja nuomonė, kad kiekvienas mokinys yra pajėgus mokytis ir daug pasiekti“ visiškai pritaria 33,3 proc. mokytojų; teiginiui „Mūsų mokykloje kiekvienas vaikas atranda sritį, kurioje jam sekasi“ visiškai pritaria 43,5 proc. mokytojų (NŠA tyrimas).

Mokytojai nepakankamai išnaudoja skirtingus naujos mokymosi medžiagos pateikimo ir mokinių žinojimo demonstravimo būdus:* Ugdymo plano tikslas – sudaryti lygias galimybes kiekvienam mokiniui siekti asmeninės mokymosi pažangos ir įgyti ugdymo programose numatytų kompetencijų.
* Progimnazija, formuodama ir įgyvendindama ugdymo turinį, gali iki 10 proc. dalykui skirtų pamokų organizuoti ne pamokų forma, o projektine ar kitokia mokiniams patrauklia veikla ir ne mokyklos aplinkoje, tačiau vertinimo metu tokių veiklų stebėta nebuvo.
* 60 proc. tradicinės paradigmos pamokų mokytojai dažniausiai patys vadovavo pamokai ir nesudarė sąlygų rinktis mokymosi šaltinių, veiklos metodų bei rezultatų pristatymo būdų (žr. 7 lentelę).
* Ugdymo diferencijavimas, individualizavimas, mokymosi suasmeninimas (ugdymo turinio pritaikymas pagal kiekvieno mokinio mokymosi galimybes, sudarytos galimybės rinktis mokymosi šaltinius, priemones, būdus, planuoti mokymosi eigą ir laiką) stebėtas tik dalyje (9 proc.) pamokų.
* Daugumoje (75 proc.) pamokų mokytojai stebėjo mokinių veiklą, konsultavo, klausinėjo juos žodžiu, dažniausiai taikė frontalią apklausą ar pokalbį.
* Mokinių gebėjimas bendradarbiauti mokantis (teikti ar gauti pagalbą, dalytis mokymosi patirtimis, siekti bendro rezultato bendradarbiaujant poromis) – fiksuota (15 proc.) stebėtų pamokų.
* Teiginiui „Kartu su mokytojais aptariame, ką turiu išmokti artimiausiu metu“ pritarė dalyvavę mokiniai (48,3 proc. – „Tikrai taip“, 3,4 proc. – „Tikrai ne“), santykinai tai stipriausias mokyklos aspektas įtraukiojo ugdymo požiūriu (NŠA tyrimas).

Progimnazijoje pagarbūs mokytojų ir mokinių, mokinių tarpusavio santykiai turi įtakos kuriant ir palaikant įtraukios kultūros nuostatas:* Beveik visose stebėtose pamokose stebėti pagarbūs mokytojo ir mokinių bei mokinių tarpusavio santykiai. Tai, kaip stiprusis pamokos aspektas, įvardyta 40,9 proc. pamokų.
* Tikslingas mokinių įtraukimas į edukacinių erdvių kūrimą. Yra sudaryta Strateginiam planui įgyvendinti įstaigos edukacinių erdvių plėtros grupė, kuri kartą per pusmetį aptaria veiklą ir įgyvendina projektus. Į aplinkų bendrakūrą įtraukiami pageidaujantys mokiniai. Veikia pastovios mokinių darbų ekspozicijos. Taip pat demonstruojami projektiniai kūrybiniai darbai, kurie keičiami kartą per ketvirtį.
* Aktyvi mokinių savivalda, į kurią patekti turi galimybę visi norintys ir idėjų dėl mokyklos tobulinimo turintys 5–8 kl. mokiniai. Mokinių tarybos nariai – aktyvūs mokyklos gyvenimo, kultūros kūrimo dalyviai. Šiuo metu pirmame mokyklos aukšte jų iniciatyva įrengiama erdvė (Tyrinėjimo meno projektas). Mokinių taryba generuoja idėjas, jas kartą per mėnesį aptaria su mokyklos administracija, o gavusi pritarimą, įgyvendina.

Apibendrinimas. Siekiant visų mokinių įtraukimo į mokymosi procesą, kai įtraukimas ir teisingumas yra suprantami kaip kokybiško ugdymo pagrindas, reikėtų labiau išnaudoti turimą šiuolaikinę informacinę techniką ir aplinkas, kurios labiau motyvuotų įvairių poreikių mokinius mokytis. Gerbiant įvairių poreikių, gebėjimų ir ypatumų mokinius, pritaikyti ugdymo turinį pagal kiekvieno mokinio mokymosi galimybes, sudaryti galimybę rinktis mokymosi šaltinius, priemones, būdus, planuoti mokymosi eigą ir laiką, šalinti kliūtis visiems besimokantiesiems dalyvauti ir siekti geresnių rezultatų. Progimnazijos mokinių tarpusavio, mokinių ir mokytojų santykiai grindžiami pozityvaus elgesio skatinimu, pagarba, susitarimų laikymusi ir tai – stiprusis mokyklos veiklos aspektas.  |
| 2.3. Vertinimas ugdant ir rezultatai, 2 lygis | Pamokose atliktoms užduotims, veikloms vertinti dažnai stigo aiškių, konkrečių kriterijų, skirtų patikrinti, įvertinti ar įsivertinti kiekvieno mokinio išmokimą pamokoje: * Apibendrinus vertintojų stebėtų pamokų protokolų duomenis, paaiškėjo, kad vertinimo ugdant vertinimo vidurkis yra 2,49. Dažniausias vertinimas (moda) – 2 (žr. 4 lentelę).
* Vertinimo kriterijų aiškumas pamokoje, kaip stiprusis pamokos aspektas, paminėtas 8 pamokose (12 proc.), kaip tobulintinas – 22 pamokose (34 proc.).
* Formuluodami mokymosi uždavinius, planuodami veiklas, mokytojai dalyje (15,6 proc.) pamokų susitarė dėl ugdymosi ir pažangos sampratos, numatė ir mokiniams įvardijo aiškius vertinimo kriterijus.

Dalyje stebėtų pamokų sudarytos sąlygos siekti optimalios asmeninės sėkmės, nebijoti klysti, patirti mokymosi sėkmę: * Pamokos aspektas „Mokytojas tiki mokinio galiomis, dažniausiai jį palaiko, leidžiama klysti, taisyti klaidas, iš jų mokytis, tinkamai sudaromos sąlygos patirti mokymosi sėkmę“ vertintojų fiksuotas 24 pamokose (36,9 proc.).

Išanalizavus mokyklos dokumentus ir pamokų stebėjimo duomenis, nustatyta, kad mokyklos ugdymo procese neišskirtinai derinamas formuojamasis, diagnostinis ir apibendrinamasis vertinimas:* Vertindami mokinių pasiekimus ir pažangą, mokytojai vadovaujasi Progimnazijoje priimta vertinimo tvarka, patvirtinta Simono Stanevičiaus progimnazijos direktoriaus 2016 m. vasario 2 d. įsakymu Nr. V-10 ir Mokinių asmeninės pažangos stebėjimo, fiksavimo, pagalbos mokiniui teikimo tvarka, patvirtinta Simono Stanevičiaus progimnazijos direktoriaus 2016 m. lapkričio 8 d. įsakymu Nr. V-77. Tvarkos neatitinka šiandienos aktualijų (dirbama pusmečiais, ne trimestrais ir kt.).
* Pastebėta, kad dalis mokytojų taikė individualius kaupiamojo vertinimo modelius (kaupiamasis vertinimas taškais, pliusais stebėtas 8 pamokose (12 proc.), tačiau ne visada buvo aiškūs kaupiamojo vertinimo kriterijai). Dėl bendros kaupiamojo vertinimo sistemos mokykloje nėra aiškiai susitarta. Nepakankamai susitarta dėl ugdymosi rezultatų ir pažangos sampratos. Išanalizavę atsitiktinės atrankos būdu „Tamo“ dienyne mokytojų fiksuotus įrašus, pastebėta, kad dalis mokinių dar neturi nė vieno įvertinimo, nors įvyko apie 30 pamokų. Išanalizavus pagyrimų, pastabų ir komentarų santykį, galima teigti, kad dominuoja pastabos, o į mokinių individualius pasiekimus ir daromą pažangą beveik neatsižvelgiama.
* Išanalizavus mokyklos dokumentus, iš pokalbių su administracija, mokyklos metodine taryba nustatyta, kad mokykloje reguliariai stebima individuali mokinių pažanga. 5–8 kl. mokiniai su klasės vadovu kartą per mėnesį pildo Individualios pažangos lapą ir jį aptaria, tačiau vertintojų komandai nepavyko nustatyti, kokį poveikį ši stebėsenos tvarka daro kiekvieno mokinio pažangai. Pasigesta individualios pažangos matavimo, fiksavimo ir planavimo. Vertinimo kriterijai nepakankamai aiškūs, nepakankamai orientuoti į pamatuojamą individualios pažangos rezultatą.

Pažangą skatinantis grįžtamasis ryšys. Mokiniams ir jų tėvams pateikiama vertinimo informacija iš dalies padeda mokiniams siekti optimalios asmeninės sėkmės, taisyti mokymosi spragas ir vadovauti savo pačių mokymuisi:* Mokinių tėvai, kalbėdamiesi su vertintojais, teigė, kad jiems dažniausiai pateikiama aiški informacija apie mokymąsi, ji dažniausiai teikiama laiku, yra pakankamai informatyvi, asmeniška ir tinkamai skatinanti siekti asmeninės pažangos.
* Iš vertintojų pokalbio su vieno SUP turinčio mokinio tėvais galima teigti, kad mokykloje reikėtų tobulinti mokinių ugdymo pažangos tarpinių rezultatų įvertinimo ir aptarimo su mokinių tėvais, mokytojais, pagalbos specialistais sistemą.
* Apibendrinus stebėtas pamokas, matyti, kad pamokos aspektas „Pažangą skatinantis grįžtamasis ryšys“ vertintojų fiksuotas 13 pamokų (20 proc.), kaip stiprusis aspektas paminėtas 8 pamokose (12 proc.), kaip tobulintinas – 5 pamokose (7,6 proc.).

Stebėtų pamokų protokolų analizės duomenimis, vertinimo metu vidutiniškai stebėta, analizuota, reflektuota visų mokinių ir kiekvieno pažanga, planuoti, pripažinti ir skatinti individualūs mokinių ugdymo(si) rezultatai: * Apibendrinus stebėtų pamokų duomenis, matyti, kad pamokos aspektas „Kiekvieno mokinio pažanga ir pasiekimai“ yra vertinamas 2,42 (žr. 5 lentelę), moda (dažniausias vertinimas) – 2.
* Išanalizavus stebėtų pamokų duomenis, matyti, kad daugumoje jų (62 proc.) fiksuotas nepakankamas, 38 proc. pamokų – geras ir labai geras mokinių asmeninės pažangos matavimas, fiksavimas, planavimas, išmokimo tikrinimas (grįžimas prie mokymo(si) uždavinio, aiškūs vertinimo kriterijai), apibendrinimas ir refleksija.
* Pamokos aspektas „Sugrįžtama prie mokymosi uždavinio, aptariamas pasiektas rezultatas“ vertintojų fiksuotas 12 pamokų (18 proc.).
* Pamokos aspektas „Mokiniai apibendrina išmoktą medžiagą ir mokymosi rezultatus, nusimato veiklos siekius, gaires“ vertintojų fiksuotas 14 pamokų (21,5 proc.), kitose pamokose daugiau akcentuotas mokymo turinys, veikla, savijauta, o ne mokinių pasiekimai ar pažanga, jos planavimas.

Mokytojų nuomone, jų dėmesys asmeninei pažangai neišskirtinis, bet vertinimas padeda siekti asmeninės pažangos:* Teiginio „Per pamoką arba po jos kiekvienam mokiniui suteikiu informaciją apie tai, kiek jis išmoko ir kur turėtų tobulėti“ atsakymui „Tikrai taip“ pritarė 20 proc. apklausoje dalyvavusių mokytojų, 50 proc. mokytojų pasirinko „Lyg ir taip“, 6,7 proc. mokytojų pasirinko „Nei taip, nei ne“, 10 proc. pasirinko „Tikrai ne“ (NŠA tyrimas).
* Teiginio „Mano vertinimo sistema padeda kiekvienam mokiniui daryti pažangą“ atsakymui „Tikrai taip“ pritaria 35,5 proc. apklausoje dalyvavusių mokytojų ir 48,4 proc. mokytojų pasirinko „Lyg ir taip“ (NŠA tyrimas). Vertintojų stebėtose pamokose tokia praktika fiksuota retai.
* Į teiginį „Mūsų mokykloje yra vieninga kiekvieno mokinio individualios pažangos vertinimo sistema“ 34,5 proc. mokytojų atsakė „Tikrai taip“, 41,4 proc. – „Lyg ir taip“ , o „Tikrai ne“ mano 6,9 proc., „Lyg ir ne“ – 3,4 proc. respondentų (NŠA tyrimas).

Apibendrinimas.Remiantis mokyklos ugdymo planu ir bendrąja mokyklos informacija, mokykloje sudarytos lanksčios sąlygos mokiniams, atvykusiems iš užsienio, besimokantiems namuose, turintiems SUP ir kitais išskirtiniais atvejais. Tam yra sukurtas specialus įrankis – „Mokinio individualus ugdymo planas“, į kurio sudarymą įtrauktas ir pats mokinys, ir jo tėvai. Mokykla yra numačiusi ir pažangos analizavimo sistemą, susidedančią iš kelių etapų, konkrečių datų ir, svarbiausia, numatoma, ko šiuo analizavimu yra siekiama. Tačiau stebint pamokas išryškėjo, kad pamokų metu neaptariami vertinimo kriterijai: už ką ir kaip bus vertinami mokiniai, dažnu atveju nereflektuojama, pamoka praranda prasmingumą. Analizuojant „Tamo“ dienyną, aptikta, kad net po pusantro mėnesio mokymosi kai kurie mokytojai nėra parašę nė vieno pažymio nė vienam mokiniui. Taip pat remiantis mokyklos pažangos įsivertinimo duomenimis pastebima, kad maža mokinių dalis teigtų, jog su jais yra aptariamos mokymosi sėkmės. Pokalbyje su tėvų atstovais ši problema taip pat išryškėjo, tėvai teigia, kad iš kai kurių dalykų mokytojų negauna atgalinio ryšio, o tai apsunkina tolesnį vaiko mokymąsi ir geresnio rezultato siekimą.  |
| ***Stiprieji vertinamos srities veiklos aspektai***  | Pagarbūs mokytojų ir mokinių, mokinių tarpusavio santykiai kuriant ir palaikant įtraukios kultūros nuostatas. |
| ***Tobulintini vertinamos srities veiklos aspektai***  | * Ugdymo tikslas pamokose dažnai nepamatuojamas ir menkai siejamas su įtraukiančiu aktualiu kontekstu, siekiamu asmeniniu rezultatu.
* Švietimo pagalbos specialistai ir mokytojų padėjėjai nepakankamai bendradarbiauja su mokytojais, planuodami ir įgyvendindami ugdymo procesą, parinkdami kiekvienam mokiniui veiksmingiausius mokymosi būdus.
* Pasiekimų vertinimas atsižvelgiant į mokinių įvairovę, suteikiantis pasitikėjimo savo galiomis, skatinantis įsivertinimą ir numatantis tobulėjimo kryptingumą.
 |
| ***Vertinamos srities rekomendacijos*** | 1. Mokytojams planuojant pamokos tikslus ir siektinus rezultatus, atsižvelgti į mokinių skirtybes ir pateikti pamokos medžiagą skirtingais būdais bei leisti mokiniams pasirinkti kiekvienam priimtiniausią užduočių atlikimo būdą.
2. Didžiausią įtaką tam, kad pamokos būtų sėkmingos, turėtų tinkamai parinktos priemonės ir operaciniai bei kūrybiniai metodai, kurie skatintų mokinių smalsumą ir dėmesį, būtų sudarytos sąlygos visiems mokiniams laisvai veikti pagal savo gebėjimus, pasinaudoti teikiama pagalba.
3. Mokytojams formuluoti ir pateikti aiškius konkrečių pamokos rezultatų vertinimo kriterijus, įvairių poreikių mokiniams tai sudarytų tinkamas sąlygas įsivertinti asmeninę pažangą, atsižvelgiant į individualias startines pozicijas, raidos galimybes, apibendrinti pasiektus rezultatus, kelti naujus tikslus ir siekius, siekiant optimalios asmeninės sėkmės.
4. Mokytojams ieškoti veiksmingesnių bendradarbiavimo su mokytojo padėjėjais būdų, kad padėjėjas taptų mokytojo ir mokinio pagalbininku, ugdymosi proceso dalyviu, ne tik techniniu darbuotoju.
5. Mokyklos vadovams ir mokytojams išnaudoti progimnazijoje veikiančią visos dienos mokyklą kaip papildomos pagalbos mokiniui ir šeimai priemonę, sudaryti galimybę mokiniams mokytis po pamokų padedant mokytojui-konsultantui, stengtis šalinti kliūtis ir kurti bebarjerę mokymosi aplinką.
6. Parengti realiai veikiantį mokytojų ir švietimo pagalbos specialistų planavimo ir grįžtamojo ryšio teikimo modelį, sukurtą tam, kad kiekvienas mokinys siektų kuo aukštesnių asmeninių rezultatų.
7. VGK aktyviau bendradarbiauti su dalykų mokytojais teikiant rekomendacijas, kaip efektyviai išnaudoti įtraukiojo ugdymo galimybes visiems mokiniams.
8. Mokyklos vadovams ir VGK, atsakingiems už SUP turinčių mokinių ugdymą, skirti daugiau dėmesio ir aprūpinti šiuos mokinius individualizuota ugdymo medžiaga. Nuolat domėtis, su kokiais sunkumais susiduria mokytojai, mokytojo padėjėjai. Identifikavus sunkumus / problemas, tikslingai organizuoti kvalifikacijos tobulinimą.
9. Mokyklos vadovams skirti daugiau dėmesio organizuojant SUP turinčių vaikų tikslų ir pasiekimų aptarimą VGK, organizuojant komisijos posėdžius, kuriuose dalyvautų ir mokinių tėvai.
10. Mokyklos vadovams sistemingai stebėti, analizuoti, kaip reflektuojama visų mokinių ir kiekvieno pažanga, atsižvelgti į individualias mokinio startines pozicijas, raidos galimybes ir kt., numatytus pasiekimus, konsultuojantis su specialistais, priimti susitarimus dėl išskirtų tobulintinų aspektų gerinimo.
11. Dėl kiekvieno mokinio ugdymo užtikrinimo progimnazijos vadovams suburti darbo grupę Saviizoliacijoje esančių mokinių ugdymo organizavimo tvarkos aprašui parengti.
12. Metodinei tarybai sudaryti darbo grupę ir parengti naują Mokinių pažangos ir pasiekimų tvarkos aprašą, numatant aiškius įvairių gebėjimų ir poreikių mokinių vertinimo ir įsivertinimo kriterijus.
13. Metodinei tarybai apsvarstyti pagalbos teikimo modelį „kolega kolegai“ ir pasidalyti sėkmingomis patirtimis planuojant pamokos tikslus, atsižvelgiant į įvairių poreikių mokinius.
14. Progimnazijos savininkei Vilniaus miesto savivaldybei peržiūrėti pagalbos mokiniui specialistų pareigybes ir finansavimą, kad būtinoji pagalba būtų užtikrinama visiems jos reikalingiems mokiniams.
 |

1. **REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**
* *Mokyklos pažanga įtraukties visiems sampratos link*

 Mokykla žingsnis po žingsnio įgyvendina įtraukties visiems strategijos elementus. Atnaujino ir praplėtė mokyklos viziją nuostata, kad kiekvienas bendruomenės narys galėtų sėkmingai mokytis ir veikti kartu. Visi mokytojai yra išklausę specialiosios pedagogikos ir specialiosios psichologijos kursus. Jei klasėje yra labai didelių SUP turintis mokinys, skiriamas mokytojo padėjėjas, dažniausiai atliekantis pastoliavimo funkcijas tarp mokytojo ir vaiko, padedantis vaikui mokytis. Progimnazijoje dirba visa švietimo pagalbos specialistų komanda. Vertintojų nuomone, pažanga stebima per sąlygų kiekvienam mokiniui pasirinkti neformaliojo švietimo užsiėmimus sudarymą; sudaryta galimybė kiekvienam norinčiam tapti Mokinių tarybos nariu; tiek tėvų, tiek mokinių nuomonė mokyklos vadovams svarbi – vyksta susitikimai, aptariamos siūlomos idėjos, jos pagal galimybes įgyvendinamos.

**Mokyklos vadovams**siekiant įgyvendintiįtraukiojo ugdymo politiką, rekomenduojama toliau vykdyti sistemingą ugdymo proceso stebėseną, atsižvelgti į individualias mokinio startines pozicijas, raidos galimybes, numatytus pasiekimus, priimti susitarimus dėl išskirtų tobulintinų aspektų gerinimo.

* *Įtraukiojo ugdymo praktika mokykloje: patirtys, sėkmės ir iššūkiai*

2020–2021 m. m. buvo sėkmingai įgyvendinamas progimnazijos įsitraukimas į „Šilo“ specialiosios mokyklos konsultacinio centro organizuotą projektą, kuris buvo skirtas labai didelių SUP turinčių vaikų kokybiškam ugdymui. Centro darbuotojai progimnazijoje stebėjo ugdymo procesą, teikė metodines konsultacijas bei dalijosi metodine medžiaga su mokytojais, padėjėjais, progimnazijos vadovais.

**Mokyklos vadovams ir mokytojams** rekomenduojama išnaudoti progimnazijoje veikiančią visos dienos mokyklą kaip papildomos pagalbos mokiniui ir šeimai priemonę, sudaryti galimybę mokiniams mokytis po pamokų, padedant mokytojui-konsultantui, stengtis šalinti kliūtis ir kurti bebarjerę mokymosi aplinką.

* *Visų mokinių individualių mokymosi skirtumų, poreikių, galimybių ir specialiųjų ugdymosi poreikių ypatumų pažinimas ir atpažinimas*

 Progimnazijoje yra sukurtas individualių mokymosi ypatumų pažinimo modelis, kurio esmę sudaro: situacijos išsiaiškinimas, individualių mokinio galimybių aptarimas, individualaus ir grupės ugdymosi plano parengimas bei įgyvendinimas, individualių ugdymosi poreikių ypatumų aptarimas, rekomendacijų teikimas ir tolesnis ugdymosi planavimas. Iš pokalbių su mokytojais, dirbančiais su SUP turinčiais vaikais, galima teigti, kad sukurto modelio nepakanka, nes didesnė kalbintų mokytojų dalis neturi įgūdžių pažinti ir atpažinti visų mokinių individualių mokymosi skirtumų, poreikių, galimybių ir SUP turinčių mokinių ugdymosi ypatumų.

Rekomenduojama **mokytojams** tobulinti kvalifikaciją praktiškai rengiant individualias užduotis ir parenkant tinkamus ugdymo(si) būdus SUP turintiems mokiniams, diegti kolegialaus mokymosi praktiką. Suaktyvinti mokytojų ir švietimo pagalbos specialistų planavimo ir grįžtamojo ryšio teikimo modelį, sukurtą tam, kad kiekvienas mokinys pasiektų kuo aukštesnių asmeninių rezultatų.

* *Ugdymo(si) sąlygos mokykloje ir mokytojų gebėjimas klasėje ugdomosios veiklos metu kurti bebarjerę mokymosi aplinką, kelti lanksčius tikslus, kurti metodų ir priemonių pasirinkimus mokiniams*

 Strateginiame 2020–2024 m. plane susitarta novatoriško verslumo ugdymo kryptis skatina progimnaziją ugdymą organizuoti kryptingai. Progimnazijoje įkurta „FabLab“ laboratorija, kurioje vyksta dailės, technologijų pamokos integruojant informacines technologijas. Mokiniai mokosi ne tik mokykloje, bet ir įvairiose įmonėse.

 Mokytojai kalbėjo, kad kurti bebarjerę mokymosi aplinką, kelti lanksčius tikslus, kurti metodų ir priemonių pasirinkimus mokiniamstrūksta gebėjimų, jiems reikalingi tikslingi praktiniai mokymai. Dauguma mokytojų neturi žinių, realių pavyzdžių, kaip tai daryti; dauguma ir nesupranta, kam to reikia; yra įpratę dirbti taip, kaip išmokę ir daugelį metų dirbo, todėl jų pamokos yra tradiciškos, jose dominuoja mokytojas, o ne mokinys.

Rekomenduojama **mokyklos vadovams ir VGK,** atsakingiems už SUP turinčių mokinių ugdymą, skirti daugiau dėmesio ir aprūpinti šiuos mokinius individualizuota ugdymo medžiaga. Nuolat domėtis, su kokiais sunkumais susiduria mokytojai, mokytojo padėjėjai. Identifikavus sunkumus / problemas, tikslingai organizuoti kvalifikacijos tobulinimą.

* *Informacijos ir infrastruktūros prieinamumas: mokyklos ugdymo proceso aprūpinimo sistemos orientavimas į mokinių įvairovę, alternatyvių priemonių prieinamumas visiems mokiniams, multimodalinio mokymosi galimybių užtikrinimas*

 Progimnazija rūpinasi ugdymo proceso aprūpinimu, pateikia informaciją bendruomenei ir savininkui. Mokykla orientuojasi į mokinių įvairovę, siekia įsigyti, sukurti alternatyvių priemonių kiekvienam mokiniui pagal poreikius bei galimybes – ir vaizdais, ir garsais, ir simboliais: pateiktas mokyklos ženklas, strateginės krypties šūkis, demonstruojami kūrybiniai mokinių darbai, klasėse sukurtos vizualiai apipavidalintos darbo vietos ir pan.

Rekomenduojama **progimnazijos savininkei** Vilniaus miesto savivaldybei ieškoti galimybių pritaikyti mokyklos pastatą neįgaliesiems, kad neliktų barjerų, trukdančių organizuoti ugdymą visiems mokiniams. Būtina peržiūrėti pagalbos mokiniui specialistų pareigybes ir skirti finansavimą, kad būtinoji pagalba būtų užtikrinama visiems jos reikalingiems mokiniams.

Vadovaujančioji vertintoja Virginija Vaitiekienė

Vertinimo skyriaus vedėja Snieguolė Vaičekauskienė

**PRIEDAI**

Apibendrintas stebėtų pamokų aspekto „Ugdymosi aplinkos“ vertinimas, N=65

 1 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
|  12 pamokų |  32 pamokos |  20 pamokų |  1 pamoka |
|  18,5 proc. |  49,5 proc. |  30,5 proc. |  1,5 proc. |

Apibendrintas stebėtų pamokų aspekto „Vadovavimas kiekvieno mokinio ugdymuisi“ vertinimas, N=65

2 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
|  6 pamokos |  22 pamokos | 36 pamokos | 1 pamoka |
|  9 proc. |  33,5 proc. |  56 proc. | 1,5 proc. |

Apibendrintas stebėtų pamokų aspekto „Mokymosi patirtys“ vertinimas, N=65

3 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
| 9 pamokos |  28 pamokos |  27 pamokos |  1 pamoka |
| 14 proc. |  43 proc. |  41,5 proc. |  1,5 proc. |

Apibendrintas stebėtų pamokų aspekto „Vertinimas ugdant“ vertinimas, N=65

4 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
| 4 pamokos | 28 pamokos | 32 pamokos | 1 pamoka |
| 6 proc. | 43 proc. | 49,5 proc. | 1,5 proc. |

Apibendrintas stebėtų pamokų aspekto „Kiekvieno mokinio pažanga ir pasiekimai“ vertinimas, N=65

5 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
|  6 pamokos | 19 pamokų | 36 pamokos | 4 pamokos |
|  9 proc. | 29,5 proc. | 55,5 proc. | 6 proc. |

Stebėtų pamokų vertinimas pagal mokytojo kvalifikacinę kategoriją

6 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokytojas | 13 | 2,58 | 2,17 | 2,25 | 2,17 | 1,92 | 2,22 |
| Vyr. mokytojas | 31 | 2,70 | 2,47 | 2,57 | 2,50 | 2,33 | 2,51 |
| Metodininkas | 18 | 3,11 | 2,72 | 3,06 | 2,78 | 2,89 | 2,91 |
| Ekspertas | 4 | 3,67 | 3,00 | 3,67 | 3,00 | 3,00 | 3,27 |

Stebėtų pamokų vertinimas pagal ugdymo(si) paradigmą

7 lentelė

|  |  |  |  |  |  |  |  |
| --- | --- | --- | --- | --- | --- | --- | --- |
|  | N | Ugdymo (si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokymo (tradicinė) | 40 | 2,45 | 2,13 | 2,38 | 2,33 | 2,05 | 2,27 |
| Bandoma dirbti šiuolaikiškai | 22 | 3,38 | 3,10 | 3,14 | 2,76 | 2,86 | 3,05 |
| Mokymosi (šiuolaikinė) | 4 | 4,00 | 3,25 | 3,75 | 3,25 | 3,75 | 3,60 |